Aeroportul Internațional Iași

Aeroportul Internațional Iași (IATA: IAS, ICAO: LRIA) este un aeroport situat în municipiul Iași (România), aflat la aproximativ 8 km nord-est de centrul orașului. Aeroportul Iași este unul dintre cele mai vechi aeroporturi acreditate de pe teritoriul României.
În Iași, primele zboruri au avut loc în anul 1905. În anul 1926, odată cu inaugurarea cursei București-Galați-Iași și Chișinău, Aerodromul Iași capătă statut de aeroport comercial.
În anul 1969 aeroportul este modernizat, se construiesc o pistă de beton în lungime totală de 1.800 m și un terminal pentru pasageri. O nouă modernizare a aeroportului are loc în anul 2001, când terminalul de pasageri este adus la o capacitate de procesare simultană de 150 pasageri/oră pentru traficul intern, respectiv 100 pasageri/oră pentru traficul extern. De asemenea, în 2005, pe aeroport a fost implementat un sistem instrumental de aterizare CAT II.
În 2012, în scopul creșterii capacității de procesare pasageri, a fost inaugurat un nou terminal. Cu o suprafață de 1.210 mp, terminalul T2 este destinat, în principal, curselor interne.
Aeroportul Iași are o pistă de decolare-aterizare din asfalt, de 2.400 metri lungime și 45 metri lățime, prevăzută cu două acostamente a 7,5 metri fiecare, două căi de rulare (prima are o lungime de 280 metri și 23 metri lățime, iar a doua, parte din fosta pistă 15/33, este în lungime de aproximativ 1.000 metri), precum și o platformă cu șapte locuri de parcare.
În anul 2005, Consiliul Județean Iași a inițiat un proiect de modernizare a aeroportului, investiție estimată la 200 milioane euro. Proiectul de dezvoltare prevedea construirea unui nou terminal de pasageri, a unui terminal cargo și a unei piste de 3.000 m separată de cea curentă. După întocmirea studiului de fezabilitate, implementarea proiectului a suferit numeroase amânări, din cauza revendicărilor de teren din zona unde urma să fie extins Aeroportul.
În cadrul primei etape de punere în aplicare a proiectului, s-a semnat, pe 4 iunie 2013, cu asocierea Max Boegl România, SC Vega ’93 SRL și SC UTI Grup SA, contractul de construire a unei noi piste cu lungimea de 2.400 m. Lucrările, ce au inclus, de asemenea, extinderea platformei, a căii de rulare, precum și construcția unui nou terminal (T3), au fost finalizate în noiembrie 2015. Pe data de 20 august 2014, noua pistă 14/32 a devenit operațională. Terminalul T3, inaugurat pe 17 octombrie 2015, a devenit operațional începând cu 25 octombrie 2015.
Pe viitor, sunt prevăzute noi etape de dezvoltare a aeroportului ce includ prelungirea pistei la 3.000 m și extinderea, respectiv construirea de noi terminale de pasageri și marfă.
Aeroportul Iași este format din trei terminale. Vechiul terminal, redenumit T1, este folosit ocazional pentru curse charter și speciale, în timp ce terminalul T2 procesează zborurile interne.
Terminalul T3, care a înlocuit din punct de vedere operativ terminalul T1, are o suprafață de 3600 mp este destinat în principal zborurilor externe și are o capacitate de procesare de 320 de pasageri pe oră.
În momentul de față are loc construcția terminalului T4, terminal ce va avea o suprafață totală de 31250 m² si o capacitate anuală de 3.350.000 de pasageri. Terminalul T4 va dispune de 34 ghișee de check-in și 3 căi de îmbarcare a aeronavelor. Noul terminal va procesa pasageri începând cu anul 2024.
De pe Aeroportul Iași se zboară în mod regulat atât spre destinații interne, cât și externe. De asemenea, există curse internaționale în regim charter.
Vezi interogarea Wikidata.
În prezent, aeroportul este deservit non-stop, cu plecări din 30 în 30 de minute, de Linia de autobuz 50 a operatorului rețelei de transport public local CTP Iași, care leagă, prin centrul orașului, Gara Iași de aeroport. În imediata vecinătate a gării se află și una dintre principalele autogări ale orașului, Autogara Transbus Codreanu. O cursă durează aproximativ 20 de minute, iar biletul pentru o călătorie costă 3,50 lei (în decembrie 2023), fiind valabil timp de 120 de minute, pentru oricâte călătorii, pe orice traseu din zona urbană.
Se poate ajunge și din Republica Moldova pe cale rutieră și feroviară, aeroportul fiind situat în apropierea frontierei.
Orar de mers al Autobuzelor la Aeroportul Iași
Distanța din centrul orașului până la aeroport este de aproximativ 8 km.